Source: https://www.urhh.sk/web/guest/info-eforms
Timestamp: 2020-08-07 09:34:32+00:00
Document Index: 9010628

Matched Legal Cases: ['§ 35', '§ 71', '§ 94', '§ 78', '§ 95', '§ 102', '§ 38', '§ 71', '§ 71', '§ 72', '§ 72', '§ 5', '§ 72', '§ 67', '§ 78', '§ 5', '§ 6', '§ 74', '§ 74', '§ 99', '§ 3', '§ 4', '§ 5', '§ 74', '§ 74', '§ 74', '§ 3', '§ 4', '§ 5', '§ 74', '§ 74', '§ 3', '§ 4', '§ 5', '§ 50', '§ 51', '§ 52', '§ 48', '§ 48', '§ 67', '§ 67']

Informácie k eFormulárom - URHH
Informácie k eFormulárom
XSD schémy
Informácie sú určené pre žiadateľov a prevádzkovateľov hazardných hier pri podávaní elektronických podaní cez portál Slovensko.sk.
Žiadosť o oznámenie čísla účtu a variabilného symbolu - finančná zábezpeka prevádzkovateľa hazardnej hry - platný od 30.08.2019
Žiadateľ alebo prevádzkovateľ hazardnej hry podá žiadosť o oznámenie čísla účtu, variabilného symbolu a špecifického symbolu (pri okamžitých lotériách) pre splnenie povinnosti uložiť finančnú zábezpeku na samostatný účet Úradu pre reguláciu hazardných hier.
Žiadosť sa podáva za každý druh licencie podľa § 35 písm. a) a b) zákona č. 30/2019 Z. z. o hazardných hrách a o zmene a doplnení niektorých zákonov v znení neskorších predpisov, osobitne.
Finančná zábezpeka slúži na vysporiadanie záväzkov prevádzkovateľa hazardnej hry, ktorými sú odvod podľa § 71, úrok z omeškania podľa § 94, príspevok na financovanie úradu podľa § 78, právoplatne uložená pokuta podľa § 95 a 96 a výplata výhier hráčom.
Žiadosť o oznámenie čísla účtu a variabilného symbolu – správny poplatok prevádzkovateľa hazardnej hry - platný od 30.08.2019
Žiadateľ alebo prevádzkovateľ hazardnej hry podá žiadosť o oznámenie čísla účtu, variabilného symbolu pre splnenie povinnosti vyplývajúcej zo sadzobníka správnych poplatkov VIII. ČASŤ Finančná správa a obchodná činnosť položka 140 zákona č. 145/1995 Z. z. o správnych poplatkoch v znení neskorších predpisov v nadväznosti na § 102 Čl. III zákona č. 30/2019 Z. z. o hazardných hrách a o zmene a doplnení niektorých zákonov v znení neskorších predpisov.
Správne poplatky sa platia za úkony a konania orgánov štátnej správy uvedené v sadzobníku správnych poplatkov a žiadosť sa podáva za každý druh licencie osobitne.
Oznámenie k všeobecnej licencii prevádzkovateľa hazardnej hry - platný od 01.09.2019
Právnická osoba, ktorá chce prevádzkovať žrebovú vecnú lotériu, tombolu alebo kartovú hru mimo kasína, je povinná podať Úradu pre reguláciu hazardných hier (ďalej len „úrad“) oznámenie o zámere prevádzkovať hazardnú hru najneskôr 15 dní pred začiatkom jej prevádzkovania, ak nie je vo všeobecnej licencii určená dlhšia lehota.
Ak chce prevádzkovateľ hazardnej hry pokračovať v prevádzkovaní hazardnej hry na základe všeobecnej licencie počas dlhšieho obdobia, ako bolo uvedené v pôvodnom oznámení, je povinný podať úradu oznámenie o svojom zámere pokračovať v prevádzkovaní, najneskôr 15 dní pred dňom ukončenia prevádzkovania hazardnej hry.
Prevádzkovateľ hazardnej hry je povinný na každú zmenu údajov a skutočností, ktoré sa uvádzajú v pôvodnom oznámení o zámere prevádzkovať hazardnú hru, podať úradu oznámenie do 15 dní od ich vzniku.
Súčasťou jednotlivých oznámení sú prílohy vo formáte PDF (preferovaný formát) uvedené v § 38 zákona č. 30/2019 Z. z. o hazardných hrách a o zmene a doplnení niektorých zákonov v znení neskorších predpisov a vo vydaných Všeobecných licenciách č. MF/13691/2005-62 na prevádzkovanie žrebových vecných lotérií a tombol a č. MF/017243/2017-622 na prevádzkovanie kartových hier pokrového typu prevádzkovaných mimo kasína, pri ktorých hráči hrajú jeden proti druhému.
Oznámenia sa podávajú za každý jednotlivý druh hazardnej hry osobitne.
Vyúčtovanie odvodu z prevádzkovania žrebovej peňažnej lotérie, žrebovej peňažno-vecnej lotérie a okamžitej lotérie do štátneho rozpočtu - platný od 30.08.2019
Vyúčtovanie odvodu do štátneho rozpočtu z prevádzkovania žrebovej peňažnej lotérie, žrebovej peňažno-vecnej lotérie a okamžitej lotérie podáva prevádzkovateľ hazardnej hry do 30 dní po uplynutí lehoty na uplatnenie nároku na výhru.
Odvod podľa § 71 ods. 1 písm. a) až c) uhrádza prevádzkovateľ hazardnej hry jednorazovo do 15 dní od potvrdenia správnosti jeho vyúčtovania, ktoré vykoná Úrad pre reguláciu hazardných hier.
Vyúčtovanie odvodu z prevádzkovania žrebovej vecnej lotérie a tomboly do štátneho rozpočtu - platný od 30.08.2019
Vyúčtovanie odvodu do štátneho rozpočtu z prevádzkovania žrebovej vecnej lotérie a tomboly podáva prevádzkovateľ hazardnej hry do 30 dní po uplynutí lehoty na uplatnenie nároku na výhru.
Spôsob úhrady odvodu stanovuje všeobecná licencia číslo MF/13691/2005-62 na prevádzkovanie žrebových vecných lotérií a tombol. Odvod uhrádza prevádzkovateľ hazardnej hry jednorazovo do 15 dní od potvrdenia správnosti jeho vyúčtovania, ktoré vykoná Úrad pre reguláciu hazardných hier.
Mesačné vyúčtovanie odvodu z hazardných hier do štátneho rozpočtu - platný od 30.08.2019
Mesačné vyúčtovanie odvodu podľa § 71 ods. 1 písm. d) až l), ods. 2 písm. d) až f), ods. 3 písm. e) až g), ods. 4 a 5 zákona č. 30/2019 Z. z. o hazardných hrách a o zmene a doplnení niektorých zákonov v znení neskorších predpisov do štátneho rozpočtu z prevádzkovania hazardných hier podáva prevádzkovateľ hazardnej hry podľa § 72 ods. 2 a to mesačne do 25. dňa po skončení kalendárneho mesiaca, za ktorý podáva vyúčtovanie.
Mesačné vyúčtovanie odvodu sa podáva za každý jednotlivý druh hazardnej hry osobitne.
Vyúčtovanie paušálneho odvodu z hazardných hier do štátneho rozpočtu - platný od 30.08.2019
Vyúčtovanie paušálneho odvodu z hazardných hier do štátneho rozpočtu podáva prevádzkovateľ hazardnej hry v lehote, v ktorej uhrádza odvod podľa § 72 ods. 3 zákona č. 30/2019 Z. z. o hazardných hrách a o zmene a doplnení niektorých zákonov v znení neskorších predpisov.
Prevádzkovateľ hazardnej hry na výherných prístrojoch, prevádzkovateľ hazardnej hry na termináloch videohier, prevádzkovateľ hazardnej hry na technických zariadeniach obsluhovaných priamo hráčmi a prevádzkovateľ hazardnej hry na iných technických zariadeniach podáva vyúčtovanie odvodu do štátneho rozpočtu po častiach, a to tak, že za polovicu odvodu podá vyúčtovanie do 30. apríla a za polovicu odvodu do 31. augusta.
Ak bola prevádzkovateľovi hazardnej hry na výherných prístrojoch, prevádzkovateľovi hazardnej hry na termináloch videohier, prevádzkovateľovi hazardnej hry na technických zariadeniach obsluhovaných priamo hráčmi a prevádzkovateľovi hazardnej hry na iných technických zariadeniach udelená individuálna licencia počas roka, a to v čase:
od 2. januára do 30. apríla, podá vyúčtovanie polovice odvodu do 15 dní od udelenia individuálnej licencie a polovice odvodu najneskôr do 31. augusta,
od 1. mája do 31. augusta, podá vyúčtovanie polovice odvodu do 31. augusta a polovice odvodu do konca kalendárneho roka,
od 1. septembra do 31. decembra, podá vyúčtovanie za celú výšku odvodu do konca kalendárneho roka.
Do vyúčtovania uvedie prevádzkovateľ len tú časť odvodu, za ktorú podáva vyúčtovanie.
Vyúčtovanie paušálneho odvodu sa podáva za každý jednotlivý druh hazardnej hry osobitne.
Vyúčtovanie osobitného príspevku prevádzkovateľa hazardnej hry - platný od 30.08.2019
Vyúčtovanie osobitného príspevku podáva prevádzkovateľ hazardnej hry, ktorý prevádzkuje niektorú z hazardných hier – žrebová lotéria, tombola alebo okamžitá lotéria, uvedených v § 5 ods. 3 písm. a), b) a e) zákona č. 30/2019 Z. z. o hazardných hrách a o zmene a doplnení niektorých zákonov v znení neskorších predpisov a to do 15 dní od potvrdenia správnosti vyúčtovania odvodov podľa § 72 ods. 1, ktoré vykoná Úrad pre reguláciu hazardných hier.
Vyúčtovanie osobitného príspevku sa podáva za každý jednotlivý druh hazardnej hry osobitne. Osobitný príspevok uhrádza prevádzkovateľ jednorazovo do 15 dní od potvrdenia správnosti vyúčtovania odvodu.
Žiadosť o uvoľnenie - zníženie finančnej zábezpeky prevádzkovateľa hazardnej hry - platný od 30.08.2019
Prevádzkovateľ hazardnej hry podá žiadosť na uvoľnenie finančnej zábezpeky alebo jej časti, v ktorej uvedie dôvod uvoľnenia podľa § 67 ods. 5 písm. a) až e) zákona č. 30/2019 Z. z. o hazardných hrách a o zmene a doplnení niektorých zákonov v znení neskorších predpisov.
Žiadosť sa podáva za každý druh licencie osobitne.
Súčasťou žiadosti je príloha vo formáte PDF (preferovaný formát) - čestné vyhlásenie o výplate všetkých výhier hráčom.
Všeobecné podanie pre agendu hazardných hier (nešpecifikované) - platný od 01.09.2019
Služba umožňuje podať všeobecné podanie zamerané na žiadosti a povinnosti súvisiace so zákonom č. 30/2019 Z. z. o hazardných hrách a o zmene a doplnení niektorých zákonov v znení neskorších predpisov, pre ktoré nie je vytvorená samostatná elektronická služba.
Žiadosť o zápis do zoznamu zahraničných zastúpení prevádzkovateľa hazardnej hry - platný od 01.09.2019
Právnická osoba so sídlom v inom členskom štáte, ktorá má záujem prevádzkovať hazardné hry, musí pred podaním žiadosti o udelenie individuálnej licencie/zaslaním oznámenia o zámere prevádzkovať hazardné hry vytvoriť na území SR svoje zahraničné zastúpenie. Zahraničné zastúpenie nemôže prevádzkovať hazardnú hru a nezapisuje sa do obchodného registra.
O zápise do zoznamu zahraničných zastúpení rozhoduje Úrad pre reguláciu hazardných hier. Zahraničné zastúpenie komunikuje s Úradom pre reguláciu hazardných hier prostredníctvom vedúceho zahraničného zastúpenia.
Žiadosť o zmenu údajov zapísaných v zozname zahraničných zastúpení prevádzkovateľa hazardnej hry - platný od 01.09.2019
Žiadosť o zmenu údajov zapísaných v zozname zahraničných zastúpení podáva právnická osoba so sídlom v inom členskom štáte, ak ide o také zmeny údajov zapísaných v zozname zastúpení, ktoré by mali vplyv na vykonanie zápisu do zoznamu zastúpení. Po udelení individuálnej licencie prevádzkovateľ hazardných hier so sídlom v inom členskom štáte požiada Úrad pre reguláciu hazardných hier o vykonanie zmien v údajoch zapísaných v zozname údajov uvádzaných v zozname zastúpení do 30 dní odo dňa, keď nastali skutočnosti odôvodňujúce zmeny v údajoch uvádzaných v zozname zastúpení.
O zápise zmien údajov zapísaných v zozname zahraničných zastúpení rozhoduje Úrad pre reguláciu hazardných hier.
Žiadosť o vyčiarknutie zo zoznamu zahraničných zastúpení prevádzkovateľa hazardnej hry - platný od 01.09.2019
Žiadosť o vyčiarknutie zahraničného zastúpenia zo zoznamu zahraničných zastúpení podáva právnická osoba/prevádzkovateľ so sídlom v inom členskom štáte. O vyčiarknutí zahraničného zastúpenia zo zoznamu zahraničných zastúpení rozhoduje Úrad pre reguláciu hazardných hier.
Vyúčtovanie mesačného príspevku prevádzkovateľa hazardnej hry - platný od 30.08.2019
Vyúčtovanie mesačného príspevku podľa § 78 ods. 7 zákona č. 30/2019 Z. z. o hazardných hrách a o zmene a doplnení niektorých zákonov v znení neskorších predpisov je povinný podávať prevádzkovateľ hazardnej hry uvedenej v § 5 ods. 3 písm. c) a d) a v § 6 až 13, mesačne do 25. dňa po skončení kalendárneho mesiaca, za ktorý podáva vyúčtovanie.
Vyúčtovanie mesačného príspevku sa podáva za každý jednotlivý druh hazardnej hry osobitne.
Mesačný príspevok sa uhrádza mesačne do 25. dňa po skončení kalendárneho mesiaca na základe úradu podaného mesačného vyúčtovania príspevku.
Údaje o prijatých vkladoch, vyplatených výhrach, poplatku – formulár Údaje o vkladoch a výhrach - oznámenie podľa § 74 ods. 3, 4, 5 a 6 zákona - platný od 01.01.2020
Prevádzkovateľ hazardnej hry zasiela úradu, podľa § 74 ods. 3, 4, 5 a 6 v spojení s § 99 ods. 41 zákona č. 30/2019 Z. z. o hazardných hrách a o zmene a doplnení niektorých predpisov v znení neskorších predpisov a podľa § 3 ods. 1 až 3, § 4 a § 5 vyhlášky Ministerstva financií Slovenskej republiky č. 134/2019 Z. z., ktorou sa vykonávajú niektoré ustanovenia zákona č. 30/2019 Z. z. o hazardných hrách a o zmene a doplnení niektorých predpisov v znení neskorších predpisov, do 25. dňa po skončení kalendárneho mesiaca údaje o prijatých vkladoch a výške vyplatených výhier a údaje o výške poplatku za účasť na hazardnej hre.
Prevádzkovateľ vyplní príslušný elektronický formulár a priloží povinnú štruktúrovanú tabuľku o vkladoch a výhrach vo formáte xml. Údaje uvádza podľa Poučenia k vyplneniu tabuľky Oznámenie o prijatých vkladoch, vyplatených výhrach, poplatku (§ 74 ods. 3, 4, 5 a 6) zverejnenej v záložke Vzory tlačív.
Od 1.1.2020 prevádzkovateľ hazardnej hry predkladá úradu tieto údaje na elektronickom formulári cez portál Slovensko.sk.
Oznámenie údajov o vyčíslení stavu počítadiel technických zariadení (§ 74 ods. 10 a 11) – formulár Stavy počítadiel - platný od 01.01.2020
Oznámenie údajov o vyčíslení stavu počítadiel technických zariadení predkladá prevádzkovateľ hazardnej hry na výherných prístrojoch, na technických zariadeniach obsluhovaných priamo hráčmi, na termináloch videohier a na iných technických zariadeniach úradu, podľa § 74 ods. 10 a 11 zákona č. 30/2019 Z. z. o hazardných hrách a o zmene a doplnení niektorých predpisov v znení neskorších predpisov a podľa § 3 ods. 1, 4 a 5, § 4 a § 5 vyhlášky Ministerstva financií Slovenskej republiky č. 134/2019 Z. z., ktorou sa vykonávajú niektoré ustanovenia zákona č. 30/2019 Z. z. o hazardných hrách a o zmene a doplnení niektorých predpisov v znení neskorších predpisov, pred spustením technického zariadenia a do piatich dní odo dňa výmeny počítadla alebo ukončenia prevádzkovania technického zariadenia.
Prevádzkovateľ vyplní príslušný formulár a priloží povinnú štruktúrovanú tabuľku vo formáte XML pre stavy počítadiel.
Oznámenie údajov o stávkovej kancelárii (§ 74 ods. 12) – formulár Oznámenie o začatí a ukončení prevádzkovania stávkovej kancelárie - platný od 01.01.2020
Oznámenie údajov o stávkovej kancelárii predkladá prevádzkovateľ kurzových stávok, podľa § 74 ods. 12 zákona č. 30/2019 Z. z. o hazardných hrách a o zmene a doplnení niektorých predpisov v znení neskorších predpisov a podľa § 3 ods. 1 a 6, § 4 a § 5 vyhlášky Ministerstva financií Slovenskej republiky č. 134/2019 Z. z., ktorou sa vykonávajú niektoré ustanovenia zákona č. 30/2019 Z. z. o hazardných hrách a o zmene a doplnení niektorých predpisov v znení neskorších predpisov, pred začatím prevádzkovania stávkovej kancelárie a do piatich dní odo dňa ukončenia jej prevádzkovania.
Prevádzkovateľ vyplní príslušný formulár a priloží povinnú štruktúrovanú tabuľku vo formáte XML pre oznámenie údajov o stávkovej kancelárii.
Žiadosť o udelenie, zmenu a odňatie individuálnej licencie prevádzkovateľa hazardnej hry - platný od 01.01.2020
Služba je určená pre akciovú spoločnosť alebo spoločnosť s ručením obmedzeným so sídlom na území Slovenskej republiky, ktorá má zriadenú dozornú radu a ktorá má záujem požiadať o udelenie individuálnej licencie na prevádzkovanie hazardných hier. Žiadosť o udelenie individuálnej licencie môže podať aj akciová spoločnosť, spoločnosť s ručením obmedzeným alebo obdobná obchodná spoločnosť so sídlom v inom členskom štáte. Žiadosť obsahuje náležitosti a prílohy podľa § 50 zákona č. 30/2019 Z. z. o hazardných hrách a o zmene a doplnení niektorých zákonov v znení neskorších predpisov.
Žiadosť o udelenie individuálnej licencie môže podať aj štátny podnik so sídlom na území Slovenskej republiky, žiadosť obsahuje náležitosti a prílohy podľa § 51 zákona č. 30/2019 Z. z.; ak žiadosť o udelenie individuálnej licencie podáva nadácia alebo záujmové združenie nadácií so sídlom na území Slovenskej republiky, žiadosť obsahuje náležitosti a prílohy podľa § 52 zákona č. 30/2019 Z. z.
Pri podaní žiadosti predkladá žiadateľ k žiadosti aj konkrétnu prílohu podľa typu hazardnej hry:
Príloha k žiadosti o udelenie, zmenu a odňatie individuálnej licencie prevádzkovateľa hazardnej hry (predkladanie údajov o technických zariadeniach - VP_VH_ER_ITZ_ § 48 ods. 2) - platný od 01.01.2020
Príloha k žiadosti o udelenie, zmenu a odňatie individuálnej licencie prevádzkovateľa hazardnej hry (predkladanie údajov o technických zariadeniach na prevádzkovanie stávkových hier a binga_§ 48 ods. 2) - platný od 01.01.2020
Príloha k žiadosti o udelenie, zmenu a odňatie individuálnej licencie prevádzkovateľa hazardnej hry (predkladanie údajov - stolové hry v kasíne) - platný od 01.01.2020
Prílohy k žiadosti vo formáte .xsd nájdu žiadatelia na webovej stránke úradu v časti Elektronické formuláre - XSD schémy
Žiadosť obce o uvoľnenie finančnej zábezpeky príslušného prevádzkovateľa hazardnej hry - platný od 01.09.2019
Obec podá žiadosť na uvoľnenie finančnej zábezpeky alebo jej časti podľa § 67 ods. 5 písm. f) zákona č. 30/2019 Z. z. o hazardných hrách a o zmene a doplnení niektorých zákonov v znení neskorších predpisov, ak jej vznikne neuhradený záväzok prevádzkovateľa hazardných hier, na vysporiadanie ktorého slúži finančná zábezpeka (§ 67 ods. 1 zákona o hazardných hrách).
Žiadosť sa podáva za každého prevádzkovateľa a za každý druh hazardnej hry osobitne.
Súčasťou žiadosti je príloha vo formáte PDF (preferovaný formát) - doklad/y preukazujúce vznik záväzku.
Vytvorené : 24.10.2019
Upravené : 28.07.2020
Bezplatné číslo špecializovanej inštitúcie pre prevenciu, diagnostiku a liečbu látkových a nelátkových závislostí.
Mimo prevádzkových hodín je k dispozícii záznamník.
Centrum pre liečbu drogových závislostí
Hraničná 2, 827 99 Bratislava
T: +421 2 48 21 18 23
E: podatelna@urhh.sk
Správcom obsahu a technickým prevádzkovateľom webového portálu je Úrad pre reguláciu hazardných hier.
Realizovalo Asseco Central Europe.